張村
作者：薛季宣
朝代：宋

paragraphs: 皇羲寂已久，澆俗無還淳。
如何張村甿，杳杳全其真。
豈不有妻孥，茅茨甘賤貧。
豈不憚疲勞，務時勤耔耘。
脫俗未爲貴，而今焉辟秦。
青城足躋攀，那染龜城塵。
枸杞薦盤蔬，殊非關養身。
安常樂有餘，熙然阜長春。
奚其壽而康，無知斯體仁。
靜言逐臭夫，迷途少知津。
猥云老人村，郊荒絕酸辛。
筋骨由堅强，誰謂存其神。
井蛙議滄溟，夫豈窺崖垠。
作詩賦張村，逝將同野人。